                          [image: image1.emf]    NARVA LINNAVALITSUSE                                                                            

           LINNAVARA- JA MAJANDUSAMET


SELETUSKIRI                                                                                                         30.10.2008.
Narva Linnavolikogu määruse «Narva Linnavolikogu 06.03.2008.a määruse nr 19 „Narva linna taksoveo eeskiri“ muutmine» eelnõu juurde

Määruse eelnõu on koostatud kohaliku omavalitsuse korralduse seaduse § 22 lõike 1 punkti 37 ja «Ühistranspordiseaduse» § 52 lõike 2 alusel, kooskõlas majandus- ja kommunikatsiooniministri 26.05.2004.a määruse nr 141 «Sõitjate bussiliiniveo, bussijuhuveo, taksoveo ja pagasiveo üldeeskiri» § 15 lõikega 3.
Eelnõu väljatöötamisel arvestati Narva Linnavolikogu 06.03.2008.a määruse nr 19 „Narva linna taksoveo eeskiri“ kohaldamise käigus ilmnenud probleemide ja tähelepanekutega. Eelnõu koostamine on tingitud vajadusest kõrvaldada määruses esinevad terminoloogilised eksitused. 

Eelnõu on ette valmistanud Narva Linnavalitsuse Linnavara- ja Majandusameti kommunaalmajandusosakonna liikluskorraldusteenistuse peaspetsialist Veera Mihhailova   (tel 35 99 136; veera.mihhailova@narva.ee). Juriidilise ekspertiisi on eelnõule teinud Narva Linnavalitsuse Linnavara- ja Majandusameti jurist Mihhail Antonov (tel 35 99 255; mihhail.antonov@narva.ee) ja keeleliselt on eelnõud toimetanud Narva Linnavalitsuse Linnavara- ja Majandusameti referent-tõlk Inga Auer (tel 35 99 153; inga.auer@narva.ee).

Määrusega muudetakse kehtivat Narva linna taksoveo eeskirja, asendades eeskirja tekstis sõnad „argipäeviti“ sõnadega „tööpäevadel“ ning sõnad „pühapäeviti ja riigipühadel“ sõnadega „puhkepäevadel ja riigipühadel“. Kehtiva määruse rakendamise käigus selgus, et määruse tekstis on nimetatud mõisteid kasutatud keeleliselt ebakorrektselt, mistõttu tekkisid tõlgendamisraskused taksoveoteenuse tariifide kindlaksmääramisel. Kehtiva määruse eelnõu koostamise käigus lähtuti põhimõttest, et taksoveoteenuse osutaja on õigustatud kehtestama erinevad tariifid diferentseeritult tööpäevade ja puhkepäevade (laupäev, pühapäev, riigipühad ja riiklikud tähtpäevad) osas – grammatilise tõlgenduse teel jõuame aga ekslikule järeldusele, nagu kehtiksid eritariifid vaid pühapäevadel ja riigipühadel, laupäevadel aga mitte. Õigusselguse põhimõttest tulenevalt ei ole tekkinud vastuolu grammatilise ja teleoloogilise tõlgenduse vahel aktsepteeritav. Samuti pole põhjendatud termini „argipäeviti“ kasutamine antud kontekstis. Mõiste „argipäev“ on laiematähenduslik, pigem ilukirjanduslik sõnakujund, mistõttu selle kasutamine õigusliku iseloomuga tekstis pole asjakohane. Arvestades õigusterminoloogilist järjepidevust on normitehniliselt korrektsem kasutada terminit „tööpäev“. Töö- ja puhkeaja seaduse § 21 lõike 1 kohaselt on üldised puhkepäevad laupäev ja pühapäev.
Järgmine oluline muudatus võrreldes kehtiva regulatsiooniga puudutab eeskirja §-s 40 sätestatud taksoteenuse osutamiseks invaauto kasutamise keeldu. Esiteks tuleks analüüsida, kas nimetatud norm on põhiseaduspärane. PS § 19 kohaselt igaühel on õigus vabale eneseteostusele ning PS § 31 räägib ettevõtlusvabadusest. Põhiseaduslikke õigusi võib kitsendada vaid seaduses sätestatud alusel ning see peab olema proportsionaalne nii laiemas (vajalik, sobiv, mõõdukas) kui kitsamas mõttes. Tulenevalt PS §-s 12 sätestatud üldisest võrdsuspõhimõttest tuleb võrdseid kohelda võrdselt – ebavõrdseid ebavõrdselt. 
ÜTS § 52 lg 2 kohaselt valla- või linnavolikogu võib „Sõitjate bussiliiniveo, bussijuhuveo, taksoveo ja pagasiveo üldeeskirja“ alusel kehtestada kohaliku bussiliiniveo, trammi- ja trollibussiliiniveo, taksoveo ja pagasiveo eeskirja, mis ei ole vastuolus nimetatud üldeeskirjaga. ÜTS § 537 lg 4 sisaldab volitusnormi valla- või linnavalitsusele kehtestada sõitjate mugavust ja ohutust tagavad nõuded valla- või linnaliiniveol ning taksoveol kasutatavatele bussidele ja sõiduautodele. Sama kordab ka majandus- ja kommunikatsiooniministri 26.05.2004.a määruse nr 141 «Sõitjate bussiliiniveo, bussijuhuveo, taksoveo ja pagasiveo üldeeskiri» § 15 lg 4: „Taksodena kasutatavad sõidukid peavad olema ehitatud sõitjate veoks ning vastama valla- või linnavalitsuse poolt kehtestatud sõitjate mugavust ja ohutust tagavatele nõuetele.“  Kehtivas õiguses puudub sõnaselge viide sellele, et füüsilisest isikust puudega juhile mõeldud eriseadmete paigaldamine mootorsõidukile mõjutaks mingilgi viisil sõiduki ohutust (teede- ja sideministri 18.05.2001.a määrus nr 50 „Mootorsõiduki ja selle haagise tehnoseisundile ja varustusele esitatavad nõuded“).

Kuna antud juhul pole selge, kuidas võivad puudega juhile mõeldud eriseadmed mõjutada taksona kasutatava sõiduauto ohutust, on eeskirja §-s 40 sätestatud kitsenduse põhiseaduspärasus üsnagi küsitav. Juhindudes ülaltoodust, teeb Narva Linnavalitsuse Linnavara- ja Majandusamet ettepaneku tunnistada § 40 kehtetuks.
Määruse reguleerimisesemel puudub kokkupuude Euroopa Liidu õigusega ning määruse rakendamisega ei kaasne täiendavaid kulutusi linnaeelarves vahenditest. Määrus jõustub üldises korras vastavalt KOKS § 23 lg 1 ja HMS § 93 lg 2 määruste kohta sätestatule. 

Määruse eelnõu esitati kooskõlastamiseks kooskõlastuslehel märgitud isikutega.
Tamara Luigas

